b'\n_START_ARTICLE_\nThe Dorchester\n_START_PARAGRAPH_\nThe Dorchester on ylellinen hotelli Lontoon keskustassa Park Lane -kadulla, l\xc3\xa4hell\xc3\xa4 Hyde Parkia._NEWLINE_Liikemiehet sir Malcolm McAlpine ja sir Frances Towle ostivat vuonna 1929 vanhan 1800-luvulla rakennetun Dorchester-rakennuksen ja rakennuttivat sen paikalle hienostuneen ja kalliin hotellin, jonka suunnitteli Owen Williams. The Dorchester avattiin 18. huhtikuuta 1931._NEWLINE_Toisen maailmansodan aikana hotelli toimi liittoutuneiden p\xc3\xa4\xc3\xa4majana. Kenraali Dwight D. Eisenhower asui hotellin ensimm\xc3\xa4isess\xc3\xa4 kerroksessa. H\xc3\xa4nen huoneensa on nyky\xc3\xa4\xc3\xa4n Eisenhower-sviitti. Winston Churchill rakennutti hotellihuoneensa parvekkeen l\xc3\xa4pi muurin, sill\xc3\xa4 h\xc3\xa4n halusi yksityisyytt\xc3\xa4. Monet kulttuurihenkil\xc3\xb6t tapasivat aterioida Dorchesteriss\xc3\xa4, esimerkiksi Cyril Connolly, T. S. Eliot, Harold Nicolson ja Edith Sitwell._NEWLINE_Vuonna 1988 hotelli suljettiin kahdeksi vuodeksi ja siell\xc3\xa4 tehtiin perusteellinen kunnostus. Hotelli avattiin uudelleen 1990. Monet kuuluisuudet ovat asuneet Dorchesteriss\xc3\xa4. Heihin kuuluvat esimerkiksi Julie Andrews, Kim Basinger, Warren Beatty, Yul Brynner, Richard Burton, Elizabeth Taylor, Tom Cruise, Judy Garland, Charlton Heston, Nicole Kidman, Arnold Schwarzenegger, Peter Sellers, Michael Jackson, The Beatles, Cecil Beaton, No\xc3\xabl Coward, Marlene Dietrich, Duke Ellington ja W. Somerset Maugham._NEWLINE_My\xc3\xb6s Thaimaan entinen p\xc3\xa4\xc3\xa4ministeri Thaksin Shinawatra asui hotellissa sen j\xc3\xa4lkeen, kun h\xc3\xa4net oli syrj\xc3\xa4ytetty virastaan syyskuussa 2006._NEWLINE_The Dorchesterissa toimii viisi ravintolaa, joista Alain Ducasse on yksi Britannian nelj\xc3\xa4st\xc3\xa4 kolmen Michelin-t\xc3\xa4hden ravintolasta.'